《送张郎中还蜀歌》
唐代·卢纶

秦家御史汉家郎，亲专两印征殊方。功成走马朝天子，

伏槛论边若流水。晓离仙署趋紫微，夜接高儒读青史。

泸南五将望君还，愿以天书示百蛮。曲栈重江初过雨，

前旌后骑不同山。迎车拜舞多耆老，旧卒新营遍青草。

塞口云生火候迟，烟中鹤唳军行早。黄花川下水交横，

远映孤霞蜀国晴。邛竹笋长椒瘴起，荔枝花发杜鹃鸣。

回首岷峨半天黑，传觞接膝何由得。空令豪士仰威名，

无复贫交恃颜色。垂杨不动雨纷纷，锦帐胡瓶争送君。

须臾醉起箫笳发，空见红旌入白云。

作者简介：卢纶（739年—799年），字允言，河中蒲州（今山西永济县）人。唐代诗人，大历十才子之一。唐玄宗天宝末年举进士，遇乱不第；唐代宗朝又应举， 屡试不第。大历六年，经宰相元载举荐，授阌乡尉；后由宰相王缙荐为集贤学士，秘书省校书郎，升监察御史。出为陕州户曹、河南密县令。之后元载、王缙获罪，遭到牵连。唐德宗朝，复为昭应县令，出任河中元帅浑瑊府判官，官至检校户部郎中。不久去世。著有《卢户部诗集》。